กองทุนมิลเลียนแนร์ใช้30ล้านซ่อมตึกช่อง3
กองทุนมิลเลียนแนร์คาดใช้งบซ่อมอาคารมาลีนนท์ไม่เกิน 30 ล้านบาท ชี้มีสภาพคล่องเพียงพอไม่จำเป็นต้องระดมทุนเพิ่ม
24 พ.ค. 2553

กองทุนมิลเลียนแนร์คาดใช้งบซ่อมอาคารมาลีนนท์ไม่เกิน 30 ล้านบาท ชี้มีสภาพคล่องเพียงพอไม่จำเป็นต้องระดมทุนเพิ่ม
บริษัทหลักทรัพย์จัดการกองทุนรวม วรรณในฐานะผู้บริหารกองทุนมิลเลียนแนร์ คาดว่าจะต้องใช้งบประมาณในการปรับปรุงซ่อมแซมไม่เกิน 30 ล้านบาทหลังจากสินทรัพย์ของกองทุนคือ อาคารมาลีนนท์ได้รับความเสียหายค่อนข้างมากบริเวณ ที่ตั้งของ ธนาคารกรุงเทพฯ บริเวณล็อบบี้ และชั้นใต้ดินบางส่วน รวมถึงป้ายโฆษณาบริเวณด้านหน้าอาคาร สำหรับ อาคาร Production House สถานที่ตั้งของสถานีโทรทัศน์ไทยทีวีสีช่อง 3 มีความเสียหาย บริเวณล็อบบี้ด้านล่างค่อนข้างมาก 
ปัจจุบันกองทุนมีสภาพคล่องเพียงพอที่จะใช้ซ่อมแซมปรับปรุงอาคารดังกล่าว โดยไม่จำเป็นต้องระดมทุนเพิ่มเติมจากผู้ถือหน่วยลงทุน โดย คาดว่าอาจส่งผลกระทบต่อผลการดำเนินงานของกองทุนบ้าง แต่ก็มั่นใจว่าจะไม่ส่งผลกระทบอย่างมีนัยสำคัญขณะนี้อยู่ในระหว่างการตรวจสอบเพิ่มเติมและจะประสานงานกับผู้เช่าที่ได้รับ ความเสียหาย รวมทั้งประสานงานกับบริษัทประกันภัยต่อไปสำหรับอาคารจอดรถด้านหลังที่ได้รับความเสียหาย มิได้เป็นทรัพย์สินของกองทุนรวม